## Carlos Mazón destaca la importància de la digitalització i la innovació per a afavorir la inclusió laboral de les persones amb discapacitat

*** Subratlla la rellevància del talent digital per a continuar atraient inversions, millorar les capacitats formatives dels ciutadans i consolidar el lideratge del nostre territori en sectors estratègics
* Ressalta que els pressupostos de la Generalitat de 2025 “són els més socials de la història de la Comunitat Valenciana” i advoca per la col·laboració publicoprivada per a “avançar tots junts” en el desenrotllament econòmic i social
* Agraïx “el lideratge” i el compromís de la Fundació Once amb la posada en marxa del programa ‘Por Talento Digital’**

**València.**

El president de la Generalitat, Carlos Mazón, ha destacat la importància de la digitalització i la innovació per a afavorir la inclusió laboral de les persones amb discapacitat, durant la presentació del programa ‘Por Talento Digital’ de la Fundació ONCE.

Acompanyat per l’alcaldessa de València, María José Catalá, la vicepresidenta primera i consellera de Servicis Socials, Igualtat i Vivenda, Susana Camarero, la consellera d’Innovació, Indústria, Comerç i Turisme, Marián Cano i el president del Grup Social ONCE, Miguel Carballeda, el cap del Consell ha subratllat la rellevància del “talent digital” per a continuar atraient inversions, millorar les capacitats formatives dels ciutadans i consolidar el lideratge del nostre territori en sectors estratègics.

En este sentit, ha realçat “el lideratge” i el compromís de la Fundació Once amb la posada en marxa d’esta iniciativa que permet a les persones amb discapacitat adquirir habilitats tecnològiques i reduir la bretxa digital en el mercat laboral.

Durant la seua intervenció, el president s’ha referit als pròxims pressupostos de la Generalitat, els quals ha qualificat “dels més socials de la història de la Comunitat Valenciana”, al mateix temps que ha advocat per la col·laboració publicoprivada per a “avançar tots junts” en el desenrotllament econòmic i social de la nostra regió.

**Programa ‘Por Talento Digital’**

El programa ‘Por Talento Digital’ és una iniciativa de la Fundació ONCE en la qual col·laboren la Conselleria d’Innovació, Indústria, Comerç i Turisme i l’Ajuntament de València, per a fomentar la inserció laboral de persones amb discapacitat amb cursos i itineraris formatius sobre competències digitals. Des de la seua posada en marxa en 2019, ha format en noves tecnologies més de 27.000 persones amb discapacitat.

El programa disposa ara a València d’un espai físic de formació digital per a l’ocupació inclusiva, situat en l’edifici La Farinera.

Fecha: 07/05/2025